### Beslutning

Godkendt.

### Sagsfremstilling

## Resume og sagens baggrund

Ejerudvalget for ARGO, som har repræsentanter fra ledelsesniveauet i alle ni ejerkommuner, skal i starten af hver valgperiode vurdere, om der er behov for en revision af ejerstrategien for selskabet. På mødet i Ejerudvalget den 21. januar 2022 blev det besluttet at udarbejde en ny ejerstrategi for ARGO I/S gældende for perioden 2022-2025. Der lægges derfor op til, at Kommunalbestyrelsen godkender ejerstrategien for ARGO I/S.

## Indstillinger

Direktøren indstiller, at ejerstrategien for ARGO I/S godkendes.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Ejerudvalget drøftede på sit møde den 21. januar 2022 behovet for at foretage en revision af ejerstrategien. På mødet blev det besluttet, at der er behov for at få udarbejdet en ny tidssvarende ejerstrategi, som flytter fokus mere over på de samfundsmæssige opgaver og mål, som ARGO skal arbejde med, herunder klimamålsætninger. Det blev på mødet også aftalt, at arbejdet med ejerstrategien skulle begynde hos kommunerne, og at der skulle sikres en sammenhæng til ARGOs strategiproces.

Et udvalg under Ejerudvalget udarbejdede herefter et udkast til en ny ejerstrategi. Udkastet blev drøftet på mødet i Ejerudvalget den 25. marts 2022 og efterfølgende den 26. april 2022 på et møde med deltagelse af repræsentanter for ejerne, formandskabet og selskabets direktør. Efter tilretninger er ejerstrategien blevet drøftet på Ejerudvalgsmødet den 12. maj 2022, og ARGOs bestyrelse godkendte på bestyrelsesmødet den 25. maj 2022, at ejerstrategien sendes til behandling i kommunalbestyrelserne i ejerkommunerne.

Ejerstrategien indeholder fem afsnit:

1. Rammebetingelser og ARGOs rolle
2. ARGOs mission og vision
3. Et modigt, effektivt og innovativt fælles selskab
4. Fokus på kunderne og tværgående sektorsamarbejde
5. Samarbejdet i ARGO

Ejerstrategien viderefører samarbejdsstrukturen med et ejerudvalg, og ejerstrategien fastlægger en ny mission og vision for ARGO.

Mission:

ARGO skaber bæredygtige affaldsløsninger, der fremmer den grønne omstilling.

Vision:

ARGO er en førende klimaaktør i det fremtidige affaldsmarked. Denne position opnår ARGO ved at:

* Sikre, at affald kanaliseres til cirkulær og klimaoptimal behandling
* Sørge for konkurrencedygtig og sikker drift af samfundskritiske aktiviteter på affaldsområdet
* Yde en god service til kunder og ejerkommuner således, at cirkulære og grønne valg fremmes mest muligt

Ejerstrategiens mission og vision videreføres i arbejdet med ARGOs strategi.

Ledelsen i ARGO oplyser, at det er selskabets vurdering, at nærværende ejerstrategi giver en god ramme for selskabets aktiviteter herunder også det igangværende arbejde med en ny strategi for selskabet.

## Økonomiske konsekvenser

Der er ingen økonomiske konsekvenser.

### Sagens forløb

11-08-2022 Teknik- og Miljøudvalget
Anbefales.
17-08-2022 Økonomiudvalget
Anbefales.